贈陳公益
作者：黄庭堅
朝代：宋

paragraphs: 陳子善學問，正色鉏其驕。
束身居言前，析理在意標。
心隨出處樂，性與寂寞超。
安安而雅雅，不以行險徼。
王良馭驥子，冉弱六轡調。
自吾與之遊，忘味如聞韶。
志道斯近神，莊生說承蜩。
顧恐陳子止，誰能中道要。
我求一飯飽，黄綬强折腰。
取舍不由己，悲哉馬銜鑣。
長嘯天地閒，搔首獨無聊。
雅約青山雲，伊人與逍遙。
有如渝此盟，白日尚昭昭。
平時多英豪，楚楚在本朝。
吾徒固長物，分當老簞瓢。